**Kriteriji ocjenjivanja – tjelesna i zdravstvena kultura**

Ocjenjivanje je postupak objektivnog vrednovanja svih važnih obrazovnih, antropoloških i odgojnih činjenica, koje se na propisani način u skladu sa zakonom izražavaju kao *razina stanja i postignuća učenika*. Sastavnice ocjenjivanja su: motorička znanja, motorička postignuća, motoričke i funkcionalne sposobnosti i odgojni učinci.

**MOTORIČKA ZNANJA** – obilježavaju stupanj usvojenosti pojedinih motoričkih zadataka na razini programa za određeni razred, što je i svrha provjeravanja i ocjenjivanja.

Odličan (5) – učenik izvodi gibanje pravilno, bez odstupanja od standardne izvedbe ili su ona nebitna (faza automatizacije).

Vrlo dobar (4) – učenik izvodi bitne dijelove gibanja pravilno, ali postoje ali još uvijek postoje prostorno-vremenska odstupanja od standardne izvedne gibanja (faza stabilizacije).

Dobar (3) – učenik izvodi pravilno prostorne pokazatelje gibanja, ali vremenski pokazatelji značajno odstupaju od standardne izvedbe (faza naprednog usavršavanja).

Dovoljan (2) – učenik izvodi gibanje tako da se prepoznaju osnovni prostorni pokazatelji gibanja, međutim značajno odstupa od standardnog izvođenja (faza početnog usavršavanja).

Nedovoljan (1) - učenik ne može izvesti gibanje ili ga povremeno uspije izvesti na razini prepoznavanja (faza početnog usvajanja).

**MOTORIČKA POSTIGNUĆA** – predstavljaju spregu motoričkih znanja i motoričkih i/ili funkcionalnih sposobnosti, s ciljem postizanja osobno najboljeg postignuća. Kriterije izrađuje nastavnik sam, prema rezultatima škole. Jednom utvrđeni kriteriji ne vrijede zauvijek nego se obnavljaju temeljem prikupljanih vrijednosti motoričkih postignuća u školi.

**MOTORIČKE I FUNKCIONALNE SPOSOBNOSTI** – prate se i provjeravaju testovima kinantropoloških obilježja učenika. Pri tome su testovi morfoloških obilježja u funkciji tumačenja testova motoričkih i funkcionalnih sposobnosti. Vrednuje se postignuti rezultat, tj. osobni napredak učenika.

**ODGOJNI UČINCI** – tijekom čitave školske godine se sustavno prati aktivnost i vladanje učenika na satu, razina zdravstveno-higijenskih navika, sudjelovanje u izvannastavnim i izvanškolskim aktivnostima i teorijska znanja.

Učiteljica:

Petra Gumbarević, mag.cin.